KIRJALLINEN KYSYMYS E-3887/02

esittäjä(t): Theodorus Bouwman (Verts/ALE), Bartho Pronk (PPE-DE)ja Stephen Hughes (PSE) komissiolle

(13. tammikuuta 2003)

Aihe: Asbestialtistukselta suojeleminen

1. Kun neuvosto on hyväksynyt muutetun direktiivin 83/477/ETY, se tuo merkittäviä parannuksia työntekijöiden suojelemiseen vaaroilta, jotka liittyvät asbestialtistukseen työssä, mutta vain vähän muutoksia, jotka liittyvät ympäristön suojelemiseen ja asbestialtistuksen ennaltaehkäisyyn varsinaisen työpaikan ulkopuolella. Aikooko komissio harkita uusia yhteisön aloitteita asbestialtistuksen minimoimiseksi niiden osalta, jotka asuvat ja työskentelevät asbestipitoisten rakennusten ja työmaiden läheisyydessä sekä ympäristön suojelemiseksi yleensä?

2. Onko komissio valmis ryhtymään tarvittaviin toimiin selvittääkseen, onko kansallinen rekisteri asbestipitoisista rakennuksista ja työmaista hyödyllinen väline (a) mahdollisen asbestisaasteongelman laajuutta määritettäessä ja (b) onnettomuustapauksissa suoritettavien varotoimenpiteiden yhteydessä?

3. Onko komissio pannut merkille, että on selviä viitteitä siitä, että Belgiaan on laittomasti sijoitettu Alankomaista lähtöisin olevaa asbestipitoista jätettä? Jos on, mihin toimenpiteisiin komissio voi ryhtyä tämän toiminnan lopettamiseksi?

Margot Wallströmin komission puolesta antama vastaus

(12. maaliskuuta 2003)

1. Direktiiviehdotus(1) jolla muutetaan työntekijöiden suojelemisesta vaaroilta, jotka liittyvät asbestialtistukseen työssä, 19. syyskuuta 1983 annettua neuvoston direktiiviä 83/477/ETY(2), sisältää säännöksiä, joilla pyritään estämään asbestihiukkasten leviäminen työpaikan ympäristöön. Toimenpiteillä estetään samalla myös asbestin leviäminen ympäristöön ja lisätään näin alueella asuvien ja työskentelevien ihmisten turvallisuutta.

Komissio katsoo, että edellä mainittu direktiiviehdotus on työpaikan työntekijöiden suojelun kannalta tehokas ja tasapainoinen sisältäessään säännöksen, jonka mukaan ennen purku- tai kunnossapitotöiden aloittamista työtiloista vastuussa olevien työnantajien on, tarvittaessa hankkimalla tietoa tilojen omistajilta, ryhdyttävä kaikkiin tarpeellisiin toimiin mahdollisten asbestipitoisten materiaalien tunnistamiseksi. Jos vallitsee pieninkin epäilys asbestin esiintymisestä materiaalissa tai rakenteessa, on noudatettava asbestinpurkutöitä koskevia sääntöjä ja menettelyitä.

2. Komissio ei ole varautunut ryhtymään toimenpiteisiin rekistereiden suhteen. Tämä koskee sekä asbestiongelman määrittelyä rekisterien avulla että niiden käyttöä varotoimenpiteenä. Työmailla ja rakennuksissa tapahtuvan, esimerkiksi tulipalosta johtuvan onnettomuuden yhteydessä, tällaiset varotoimenpiteet voisivat kuitenkin vaikuttaa myönteisesti asbestista saastuneiden työmaiden ja rakennusten paloturvallisuuteen. Siinä mielessä asbestista saastuneista työmaista ja rakennuksista pidettävä rekisteri voisi olla hyödyllinen.

3. Jätehuoltoa koskevan yhteisön lainsäädännön kannalta on tärkeää korostaa seuraavaa:

a) Euroopan yhteisössä, Euroopan yhteisöön ja Euroopan yhteisöstä tapahtuvien jätteiden siirtojen valvonnasta ja tarkastamisesta 1. helmikuuta 1993 annetussa neuvoston asetuksessa (ETY) N:o 259/93(3) määritellään jäsenvaltioiden välisissä jätteiden siirroissa sovellettavat pakolliset valvontamenettelyt. Erityisen tiukkaa valvontamenettelyä sovelletaan ihmisen terveydelle ja ympäristölle riskin aiheuttavien jätteiden hävittämiseen, minkä vuoksi ennen tällaista lähetystä on tehtävä kirjallinen ennakkoilmoitus sekä hankittava asianomaisilta viranomaisilta kirjallinen suostumus.

b) Jätteistä 15. heinäkuuta 1975 annetussa neuvoston direktiivissä 75/442/ETY(4), sellaisena kuin se on muutettuna, säädetään useista jäsenvaltioiden keskeisistä jätehuoltoon, asbestihuolto mukaan luettuna, liittyvistä velvoitteista. Erityisesti 4 artiklassa jäsenvaltioita vaaditaan ryhtymään tarvittaviin toimenpiteisiin sen varmistamiseksi, että jäte hyödynnetään tai hävitetään aiheuttamatta vaaraa ihmisterveydelle ja käyttämättä prosesseja tai menetelmiä, jotka saattavat vahingoittaa ympäristöä. Tämä on erityisesti tehtävä aiheuttamatta vaaraa vesistöille, ilmalle, maaperälle tai kasveille ja eläimille, aiheuttamatta melua tai hajua ja vaikuttamatta kielteisesti maaseutuun tai muutoin erityisiin kohteisiin.

Kyseisen säännöksen nojalla jäsenvaltioita pyydetään lisäksi erityisesti ryhtymään tarvittaviin toimenpiteisiin sen kieltämiseksi, että jätteitä hylätään, jätetään kaatopaikoille tai muutoin hävitetään ilman valvontaa.

Komissio ei ole tietoinen eikä ole saanut tietoja, joiden perusteella voitaisiin olettaa, että Alankomaista olisi laittomasti siirretty asbestijätettä Belgiaan tai että laillisesti Alankomaista Belgiaan toimitettujen jätelähetysten yhteydessä olisi käytetty menetelmiä, jotka eivät ole yhteisön säännösten mukaisia.

(1) EYVL C 304 E, 30.10.2001.

(2) EYVL L 263, 24.9.1983.

(3) EYVL L 30, 6.2.1993.

(4) EYVL L 194, 25.7.1975.